Sæming Hole

Sæming Hole (født 22. februar 1857 i Rendalen, død 1. april 1928 i Ytre Rendal) var gårdbruker på gården Nedre Hole i Rendalen, og ordfører i Ytre Rendal 1895–98. Han satt i kommunestyret fra 1888 til 1913, med unntak av to perioder. Ved kommunevalget i 1919 stilte han på den borgerlige «Jordbrukernes liste»; de to andre listene dette året var fra Arbeiderdemokratene og Arbeiderpartiet.

Han overtok gården Nedre Hole etter faren Nils i 1885, og drev den til sin død i 1928, hvoretter sønnen Nils overtok. I mellomtiden hadde Sæming i 1900 kjøpte nabogården Øvre Hole, slått sammen gårdene og i 1910 flyttet gårdstunet opp til Øvre. Han hadde også styreverv i Ytre Rendalens sparebank, i skogeierforeningen og i landhandelen Ytre Rendalens spareforening, og en rekke andre verv i lokalsamfunnet: som medlem av forlikskommisjonen i 24 år og som prestens medhjelper i 29 år. Han var også initiativtaker til og styreleder for et torvstrø-lag. 

Han gikk et kort kurs på Sagatun Folkehøyskole i 1884.
Både Sæming Hole og broren Guren Hole (1855–1881) var musikalsk anlagt. Med Guren som leder dannet de i 1878 et orkester som omtales som «Stormusikken» eller «Ytre Rendals orkester», og som opptrådte på Grundsetmartn samme år. Besetningen var tre feler, cello, kontrabass, klarinett og kornett. Begge brødre spilte fele. De bidro til innsamling av tradisjonsmusikk.

Referanser 

Ordførere i Rendalen